Diari Oficial de la Generalitat Valenciana


Sumari del DOGV 6049, del 03-07-2009 (2009/7853)

ORDE de 24 de juny de 2009, de la Conselleria d'Educació, que modifica parcialment l'Orde de 5 de març de 2009, per la qual es convoquen ajudes a la traducció i l'edició d'obres literàries al valencià i del valencià a altres idiomes per a 2009.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6049

Data del DOGV
:   03-07-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/7853


Data del document
:   24-06-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * professió literària
    * suport econòmic

ORDE de 24 de juny de 2009, de la Conselleria d'Educació, que modifica parcialment l'Orde de 5 de març de 2009, per la qual es convoquen ajudes a la traducció i l'edició d'obres literàries al valencià i del valencià a altres idiomes per a 2009. [2009/7853]  
En el Diari Oficial de la Comunitat Valenciana número 5978 de 20.03.2009, es va publicar l'Orde de 5 de març de 2009, de la Conselleria d'Educació, per la qual es convoquen ajudes a la traducció i l'edició d'obres literàries al valencià i del valencià a altres idiomes per a 2009.  
En la disposició addicional primera s'establix que les subvencions a atorgar tenen la consideració d'ajudes de minimis, segons l'article 2 del Reglament (CE) número 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE número L379, de 28 de desembre de 2006). És per això que les ajudes d'este tipus que rebran les entitats beneficiàries no podran superar l'import màxim total per beneficiari de 200.000 euros durant el període de tres exercicis fiscals.  
En estos moments de crisi financera i econòmica és important adoptar mesures que faciliten l'accés al finançament de les activitats empresarials. És per això que, atenent la dificultat d'accés a subvenció que suposa la quantitat màxima de subvenció que establix la normativa de minimis, i la necessitat d'impulsar i d'introduir mesures temporals d'ajuda estatal, és convenient modificar el règim d'ajudes previst en la convocatòria de l'Orde de 5 de març de 2009 i adaptar-la a les noves mesures previstes en el marc temporal comunitari aplicable a les mesures d'ajuda estatal per a facilitar l'accés al finançament en l'actual context de crisi financera i econòmica, la qual cosa suposa, també, obrir un nou termini perquè puguen sol·licitar ajudes aquelles entitats que no ho havien pogut fer a causa de les condicions de la norma que es modifica a través de la present orde.  
Les ajudes d'esta convocatòria s'acullen al règim d'ajuda d'estat N 307/2009, corresponent al marc temporal comunitari aplicable a les mesures d'ajuda estatal per a facilitar l'accés al finançament (d'ara endavant Marc temporal), aprovat per la Comunicació de la Comissió de 17 de desembre de 2008 (DOUE 22 de gener de 2009/C16/01).  
Per estos motius, segons els preceptes dels articles 2.1 i 22 de la Llei 38/2003, de 17 de novembre, General de Subvencions (LGS), de la disposició final primera del Reial Decret 887/2006, de 21 de juliol, que aprova el Reglament (RGS), de la Llei d'Hisenda Pública de la Generalitat Valenciana, text refós aprovat per Decret Legislatiu de 26 de juny de 1991, en virtut de les facultats que em són conferides per l'article 28 de la Llei 5/1983, de 30 de desembre, del Consell, vista la proposta de la secretària autonòmica d'Educació, de data 22 de juny de 2009, i de conformitat amb esta,  
ORDENE  
Primer  
Es modifiquen les disposicions addicionals primera i segona de l'Orde de 5 de març de 2009, de la Conselleria d'Educació, per la qual es convoquen ajudes a la traducció i l'edició d'obres literàries al valencià i del valencià a altres idiomes per a 2009 (DOCV núm. 5978 de 20.03.2009), les quals queden substituïdes per la disposició addicional següent.  
«Única  
Les ajudes de la convocatòria queden subjectes a les condicions establides en el règim d'ajuda d'estat N 307/2009, règim temporal d'ajuda per a concedir quantitats limitades d'ajuda compatible, corresponent al marc temporal, i en concret:  
a) L'ajuda no superarà una subvenció en metàl·lic de 500.000 euros per empresa. Totes les xifres utilitzades constituïxen imports bruts, és a dir, abans d'impostos i altres retencions; quan l'ajuda es concedix d'altra forma que no siga una subvenció, l'import de l'ajuda és l'equivalent en subvenció bruta, calculat segons la reglamentació comunitària en vigor, utilitzant els mètodes de càlcul notificats i aprovats per la Comissió.  
b) L'ajuda tan sols podrà atorgar-se a empreses que no estaven en crisi l'1 de juliol de 2008. Sí que pot aplicar-se a empreses que no estaven en crisi en esta data, però que han començat a estar en crisi després, com a conseqüència de la crisi econòmica i financera.  
c) Este règim d'ajudes no s'aplica a les empreses actives en els sectors de la pesca i de l'agricultura. El règim d'ajudes no s'aplica a les empreses actives en la producció agrícola primària. Pot aplicar-se a les empreses especialitzades en la transformació i comercialització de productes agrícoles, si l'import de l'ajuda s'establix en funció del preu o de la quantitat de productes d'este tipus comprats pels productors primaris o comercialitzats per les empreses afectades, o si la concessió de l'ajuda es condiciona a l'obligació de cedir-la totalment o parcialment a productors primaris.  
d) Este règim d'ajudes no s'aplica a l'ajuda a l'exportació ni a les ajudes que afavorisquen els productes nacionals enfront dels productes importats.  
e) Les ajudes acollides al marc temporal únicament poden concedir-se com a màxim fins al 31 de desembre de 2010.  
f) Abans de concedir l'ajuda, s'obtindrà de l'empresa beneficiària una declaració, en suport paper o electrònic, relativa a les altres ajudes de minimis i a les ajudes acollides al punt 4.2.2 del marc temporal que haja rebut, i comprovar que eixa ajuda no situe l'import total de les ajudes percebudes per l'empresa durant el període de l'1 de gener de 2008 al 31 de desembre de 2010 per damunt del límit dels 500.000 euros.  
Els límits d'ajuda fixats en la present disposició són aplicables tant si l'ajuda es finança parcialment amb recursos comunitaris com si es finança íntegrament amb recursos de l'Estat.  
g) Les ajudes concedides en aplicació d'este règim no poden acumular-se amb ajudes ja cobertes pel Reglament (CE) 1998/2006, de la Comissió, de 15 de desembre, de minimis, per als mateixos costos elegibles. Si l'empresa ja ha rebut ajuda de minimis abans de l'entrada en vigor del present règim, la suma de l'ajuda rebuda de la mesura prevista en el present règim i l'ajuda de minimis rebuda no pot superar els 500.000 euros per al període comprés entre l'1 de gener de 2008 i el 31 de desembre de 2010.  
h) Les ajudes acollides al marc temporal poden acumular-se amb altres ajudes compatibles o amb altres formes de finançament comunitari, sempre que es respecten les intensitats d'ajuda màxima indicades en les directives o en els reglaments d'exempció per categories aplicables. Els registres detallats de les ajudes concedides en virtut del present règim han de contindre tota la informació necessària per a determinar el compliment de les condicions establides; en particular han d'haver demostrat que els beneficiaris no són empreses en crisi en data 1 de juliol de 2008. Esta informació ha de conservar-se durant 10 anys i ha de ser lliurada a petició de la Comissió.»  
Segon  
S'obri un nou termini de presentació de sol·licituds de 8 dies hàbils comptadors a partir de l'endemà de la publicació de la present orde en el Diari Oficial de la Comunitat Valenciana. Si a partir de l'endemà de la publicació de l'orde, en el termini de cinc mesos, no hi ha una resolució i comunicació expressa sobre la sol·licitud, s'entendrà que ha sigut desestimada, la qual cosa no eximix la Conselleria d'Educació de l'obligació de resoldre expressament d'acord amb l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Este nou termini no afecta les sol·licituds que ja es van acollir a la convocatòria de l'Orde de 5 de març de 2009 per a les quals es mantenen les previsions establides en la base tercera de l'annex I de la convocatòria.  
DISPOSICIÓ FINAL  
Única  
Esta orde produirà efectes l'endemà de la publicació en el Diari Oficial de la Comunitat Valenciana.  
De conformitat amb els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició es podrà interposar davant del conseller d'Educació en el termini d'un mes des de l'endemà de la publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
València, 24 de juny de 2009  
El conseller d'Educació,  
ALEJANDRO FONT DE MORA TURÓN